FI Euroopan unionin virallinen lehti C 166/18

(Käännös)

EU:sta peräisin olevien henkilötietojen käsittely Yhdysvaltain valtiovarainministeriössä terrorismin vastaisen toiminnan yhteydessä — SWIFT

(2007/C 166/09)

Terrorismin rahoituksen jäljittämisohjelma — Yhdysvaltain valtiovarainministeriön ilmoitukset

Näissä ilmoituksissa esitellään Yhdysvaltain valtiovarainministeriön ”Terrorismin rahoituksen jäljittämisohjelma” (”TFTP”) ja erityisesti niiden tietojen käsittelyä, käyttöä ja jakelua koskevat tiukat valvonta- ja suojatoimet, jotka ministeriö on saanut SWIFTiltä hallinnollisten määräysten perusteella. Näitä valvonta- ja suojatoimia sovelletaan kaikkiin henkilöihin, joilla on oikeus saada käyttöönsä SWIFT-tietoja, ellei toisin mainita erityistapauksissa, esimerkiksi jaettaessa SWIFT-tiedoista saatuja johtolankoja ulkomaisten hallitusten kanssa.

TFTP on lakiin perustuva, huolellisesti kohdennettu, vaikuttava ja menestyksekäs ohjelma, jota sitovat yksityisyyden takaavat suojatoimet. Se edustaa juuri sitä, mitä kansalaiset odottavat ja toivovat hallituksensa tekevän heidän suojelemisekseen terroriuhilta.

Valtiovarainministeriön terrorismin rahoituksen jäljittämisohjelma

Pian 11. syyskuuta 2001 tehtyjen terrori-iskujen jälkeen valtiovarainministeriö käynnisti osana pyrkimystä käyttää kaikkia mahdollisia keinoja terroristien ja heidän verkostojensa jäljittämiseksi terrorismin rahoituksen jäljittämisohjelman. Kyseisen ohjelman mukaisesti valtiovarainministeriö on antanut maailmanlaajuisen pankkien välisen tiedonsiirtoverkoston (Society for Worldwide Interbank Financial Telecommunication (”SWIFT”)) Yhdysvalloissa sijaitsevalle toimintakeskukselle hallinnollisia määräyksiä terrorismiin liittyvien tietojen saamiseksi. (SWIFT on Belgian lain alainen osuuskunta, joka hallinnoi rahaliikenteeseen liittyvien tietojen välittämiseen käytettyä maailmanlaajuista viestintäjärjestelmää.) Näiden määräysten perusteella SWIFTin on toimitettava valtiovarainministeriölle tietyt rahaliikennettä koskevat tietonsa — joita SWIFTin Yhdysvaltain toimintakeskus ylläpitää tavanomaisen toimintansa yhteydessä — käytettäväksi yksinomaan terrorismin torjunnan tarkoituksiin jäljempänä kuvatulla tavalla.

TFTP:n taustalla olevat periaatteet

TFTP on alusta alkaen suunniteltu ja toteutettu siten, että se täyttää sovellettavat Yhdysvaltojen oikeudelliset vaatimukset, auttaa torjumaan maailmanlaajuista terrorismia mielekkäästi ja suojaa Yhdysvalloissa säilytettäviin SWIFT-tietoihin mahdollisesti sisältyviä liikesalaisuuksia ja varmistaa yksityisyyden kunnioittamisen. TFTP:ssä on otettu huomioon sen piiriin kuuluvien tietojen mahdollinen kaupallinen arkaluonteisuus ja yksityisyysnäkökohdat, ja näissä ilmoituksissa esitettyjä turvatoimia sovelletaan riippumatta kyseisten henkilöiden kansallisuudesta tai asuinpaikasta. Ohjelmaan kuuluu monenkertaisia päällekkäisiä hallituksen suorittamia ja riippumattomia tarkastuksia, joilla varmistetaan, että näitä luonteeltaan rajoitettuja tietoja tutkitaan ainoastaan terrorismin torjunnan tarkoituksiin ja kaikkia tietoja säilytetään turvatussa ympäristössä ja käsitellään asianmukaisesti.

Kaikki valtiovarainministeriön toimet määriteltyjen tietojen saamiseksi SWIFTin Yhdysvaltain keskuksesta ja näiden tietojen käyttämiseksi yksinomaan terrorismin tai sen rahoituksen tutkintaan, havaitsemiseen, ehkäisemiseen ja/tai terrorismiin liittyviin syytetoimiin taikka jatkotutkintaan ja -syytetoimiin ovat Yhdysvaltain lain mukaisia. Lisäksi SWIFTin antamia tietoja ei tutkita todisteiden keräämiseksi tai sellaisen toiminnan paljastamiseksi, joka ei liity terrorismiin tai sen rahoittamiseen, vaikka toiminta sinällään saattaisi olla laitonta. Valtiovarainministeriö ei tutki SWIFT-tietoja, eikä tietoja voi käyttää veronkierron, rahanpesun, taloudellisen vakoilun, huumausainekaupan tai muun rikollisen toiminnan yleisen tutkinnan yhteydessä, ellei erityisessä tapauksessa tällainen toiminta liity terrorismiin tai sen rahoitukseen.

SWIFTiltä määräyksen perusteella saadut tiedot koostuvat tapahtunutta rahaliikennettä koskevien viestien kopioista, toisin sanoen SWIFTin Yhdysvaltain toimintakeskuksessa tavanomaisen toiminnan yhteydessä säilytettävien liiketoimiin liittyvien asiakirjojen sähköisistä kopioista. Vaikka näitä tietoja saatetaan käsitellä jonkin verran tässä kuvatun terrorismin torjuntaan liittyvän erittäin rajoitetun hakutoiminnan yhteydessä, yksittäisiin rahaliikenneviesteihin sisältyviä tietoja ei muuteta tai manipuloida eikä niihin lisätä tai niistä poisteta mitään hakutietokannassa.

TFTP on osoittautunut tehokkaaksi tutkintavälineeksi, josta on ollut huomattavasti apua Yhdysvaltojen kansalaisten ja muiden henkilöiden suojelemisessa eri puolilla maailmaa ja Yhdysvaltojen ja muiden maiden kansallisen turvallisuuden varmistamisessa. Ohjelmasta on ollut apua terroristien ja heidän rahoittajiensa tunnistamisessa ja kiinniottamisessa ja se on antanut monia johtolankoja, jotka on jaettu edelleen tiedustelupalvelujen ja lainvalvontaviranomaisten terrorismin torjunnan asiantuntijoille eri puolilla maailmaa.

Euroopan unionissa esitetyt huolenaiheet

Kun tiedotusvälineet olivat kesäkuussa 2006 julkistaneet TFTP-ohjelman olemassaolon, EU:ssa huolestuttiin ohjelmasta ja erityisesti siitä, että Yhdysvaltojen valtionvarainministeriö voisi saada käyttöönsä SWIFTin käsittelemiin rahaliikennetapahtumiin sisältyviä yksilöityihin tai tunnistettavissa oleviin luonnollisiin henkilöihin liittyviä henkilötietoja. Erityisesti kysyttiin, onko TFTP tietosuojadirektiivissä (yksilöiden suojelusta henkilötietojen käsittelyssä ja näiden tietojen vapaasta liikkuvuudesta 24 päivänä lokakuuta 1995 annettu Euroopan parlamentin ja neuvoston direktiivi 95/46/EY) ja direktiivin täytäntöön panemiseksi säädetyssä jäsenvaltioiden lainsäädännössä asetettujen velvoitteiden mukainen.

SWIFT-tietojen luonne

SWIFTin määräyksen perusteella luovuttamiin rahaliikennetietoihin voi sisältyä tietoja lähettäjän ja/tai vastaanottajan henkilöllisyydestä, kuten nimi, tilinumero, osoite, kansallinen henkilötunnus, ja muita henkilötietoja. Olisi erittäin epätavallista, että SWIFT-tietoihin sisältyisi direktiivin 95/46/EY 8 artiklassa tarkoitettuja arkaluonteisia tietoja (ts. tietoja, joista ilmenee rotu tai etninen alkuperä, poliittiset mielipiteet, uskonnollinen tai filosofinen vakaumus tai ammattiliittoon kuuluminen, sekä henkilön terveyteen ja seksuaaliseen käyttäytymiseen liittyviä tietoja).

Kansainvälisen terrorismin rahoituksen estämistä koskevat periaatteet

TFTP-ohjelmassa käytetyt SWIFT-tiedot ovat erityisen arvokkaita maailmanlaajuisen terrorismin ja sen rahoituksen torjunnassa ja hallituksen huolehtiessa velvoitteestaan suojella kansalaisia ja turvata kansallinen turvallisuus sekä paljastaa, ehkäistä ja tutkia terrorismirikoksia ja asettaa niistä syytteeseen.

Kansainvälinen yhteisö ja kansalliset viranomaiset ovat tietoisia siitä, että raha on terrorismin elinehto. Tämä on otettu huomioon vuonna 1999 tehdyssä Yhdistyneiden Kansakuntien terrorismin rahoituksen torjumista koskevassa kansainvälisessä yleissopimuksessa ja useissa terroritekojen rahoituksen ehkäisyä ja estämistä koskevissa Yhdistyneiden Kansakuntien päätöslauselmissa, erityisesti turvallisuusneuvoston päätöslauselmassa 1373. Yhdysvalloissa valtiovarainministeriö ja kongressi perustivat vuonna 2004 terrorismia ja taloudellista tiedustelua käsittelevän toimiston (Office of Terrorism and Financial Intelligence) hoitamaan valtionvarainministeriön lainvalvonta- ja tiedustelutehtäviä toisaalta rahoitusjärjestelmän suojaamiseksi laittomalta käytöltä ja toisaalta terrorismin ja muiden kansallisten turvallisuusuhkien torjumiseksi. Toimiston eri osastot keräävät ja analysoivat lainvalvontaviranomaisilta, tiedustelupalveluilta ja rahoituslaitoksilta kerättyjä tietoja siitä, miten terroristit (ja muut rikolliset) hankkivat, siirtävät ja tallettavat rahaa. Tämän perusteella toimisto voi jäädyttää terroristien varoja, torjua terrorismia yleensä ja kehittää ja edistää normeja terrorismin rahoituksen ehkäisemiseksi Yhdysvalloissa ja ulkomailla.

Nämä ja muut aloitteet heijastavat todellisuutta, jossa terroristit ovat riippuvaisia säännöllisistä kassavirroista, joista maksetaan toimijoiden palkkiot, matkajärjestelyt, uusien jäsenten koulutus, asiakirjojen väärennökset, lahjukset, asehankinnat ja iskujen järjestäminen. Lähettäessään rahaa pankkijärjestelmän välityksellä he antavat usein tietoja, jotka toimivat konkreettisina johtolankoina ja saattavat edistää terrorismin tutkintaa. Terrorismin torjunnasta vastaavat viranomaiset pitävät tärkeänä taloudellista tiedustelutietoa, jota saadaan muun muassa TFTP-ohjelman yhteydessä ja joka on osoittautunut mittaamattoman arvokkaaksi maailmanlaajuisen terrorismin torjunnassa.

Myös tästä syystä rahoituslaitoksilta vaaditaan laajaa kirjanpitoa ja raportointia, jotta ne voisivat tukea hallitusten toimintaa terrorismin torjumiseksi. Useat maat eri puolilla maailmaa ovat antaneet lainsäädännössään tähän valtuudet rahanpesunvastainen toimintaryhmän suositusten mukaisesti. Esimerkiksi Yhdysvalloissa ensisijaisena säädöksenä sovelletaan pankkisalaisuuslakia (Bank Secrecy Act). Euroopassa on saatettu osaksi kansallista lainsäädäntöä samankaltaisia säännöksiä, jotka ovat kolmannen rahanpesudirektiivin ja maksajaa koskevien tietojen toimittamisesta varainsiirtojen mukana 15.11.2006 annetun Euroopan parlamentin ja neuvoston asetuksen (EY) N:o 1781/2006 mukaisia.

Lailliset valtuudet saada SWIFT-tietoja ja käyttää niitä

SWIFTille annetut määräykset perustuvat pitkäaikaisille lakisääteisille valtuuksille ja niihin liittyvään toimeenpanomääräykseen terrorismin ja sen rahoituksen torjumiseksi. Vuonna 1977 annetun kansainvälisiä taloudellisia hätätilavaltuuksia koskevan lain (International Emergency Economic Powers Act — IEEPA) nojalla Yhdysvaltain presidentillä on julistetun kansallisen hätätilan vallitessa valtuudet tutkia pankkisiirtoja ja muita liiketoimia, joissa toisen valtion kansalainen on osallisena. Samoin vuonna 1945 annetun Yhdistyneisiin Kansakuntiin liittymistä koskevan lain (United Nations Participation Act — UNPA) nojalla presidentillä on valtuudet Yhdistyneiden Kansakuntien turvallisuusneuvoston päätöslauselmien toimeenpanon yhteydessä tutkia vieraan vallan kansalaisen ja Yhdysvaltojen välisiä taloudellisia suhteita tai viestintävälineitä.

Presidentti antoi 23.9.2001 toimeenpanomääräyksen 13224 osittain IEEPA:n ja UNPA:n nojalla ja mainiten Talibaniin ja Al Qaidaan kohdistetut Yhdistyneiden Kansakuntien turvallisuusneuvoston päätöslauselmat. Tässä toimeenpanomääräyksessä presidentti julisti kansallisen hätätilan syyskuun 11. päivän terrori-iskujen ja uusien iskujen jatkuvan ja välittömän uhkan johdosta ja jäädytti terroritekoja suorittavien, niillä uhkaavien tai terrorismia tukevien henkilöiden varat ja kielsi liiketoimet näiden henkilöiden kanssa.

Toimeenpanomääräyksen 13224 3 jaksossa on seuraava määritelmä:

'terrorismilla' tarkoitetaan toimintaa

i) johon liittyy väkivallanteko tai ihmishenkeä, omaisuutta tai infrastruktuuria vaarantava teko ja

ii) jonka tarkoituksena näyttää olevan A) pelotella siviiliväestöä tai kohdistaa siihen pakkoa B) vaikuttaa hallituksen politiikkaan käyttämällä pelotetta tai pakkoa tai C) vaikuttaa hallituksen toimintaan käyttämällä joukkotuhoa, murhaamista, ihmisryöstöä tai panttivankien ottamista.

Presidentti valtuutti määräyksen 7 kohdassa valtiovarainministerin käyttämään kaikkia presidentille IEEPA:ssa ja UNPA:ssa annettuja valtuuksia, joita saatetaan tarvita määräyksen tarkoituksen toteuttamiseksi. Hän myös valtuutti valtiovarainministerin delegoiman näitä tehtäviä muille Yhdysvaltojen hallituksen virkamiehille ja virastoille ja määräsi kaikki Yhdysvaltain hallituksen virastot toteuttamaan toimivaltansa puitteissa tarvittavat toimenpiteet määräyksen toteuttamiseksi. IEEPA ja toimeenpanomääräys, jotka pannaan täytäntöön säädöksillä kansainvälistä terrorismia koskevista pakotteista (Global Terrorism Sanctions Regulations), antaa valtiovarainministeriön ulkomaista varallisuutta valvovalle toimistolle (Office of Foreign Assets Control — OFAC) valtuudet vaatia ketä tahansa esittämään talouspakotteisiin liittyvän tutkinnan yhteydessä rahaliikennettä koskevia tai muita tietoja. Nämä ovat ne lailliset valtuudet, joiden nojalla OFAC antaa SWIFTille terrorismin tutkintaan liittyviä rahaliikennetietoja koskevan määräyksen.

Pääsynvalvonta ja tietojärjestelmän turvallisuus

SWIFTiltä saatuihin tietoihin kohdistetaan Yhdysvaltojen hallituksen terrorismin tutkintaan ja yleisemmin sen rahoitukseen liittyvien tietojenkäsittelymenettelyjen mukaisesti tiukkoja teknisiä ja organisatorisia toimenpiteitä tietojen suojaamiseksi vahingossa tai laittomasti tapahtuvalta hävittämiseltä, kadottamiselta, muuttamiselta tai käytöltä. Kaikkia seuraavia turvatoimenpiteitä valvoo riippumaton taho.

SWIFT-tietoja säilytetään turvallisessa fyysisessä ympäristössä erillään muista tiedoista, ja tietojärjestelmissä on korkeatasoinen tunkeutumisen valvonta ja muu suojaus, jolla rajoitetaan pääsy ainoastaan tässä kuvattuihin tapauksiin. SWIFT-tiedoista otetaan ainoastaan varmuuskopio katastrofitilannetta varten. Pääsy tietoihin ja tietokonelaitteistoihin on rajoitettu henkilöihin, joista on tehty asianmukainen luotettavuusselvitys. Nämäkin voivat ainoastaan lukea SWIFT-tietoja, ja pääsy on TFTP:n mukaisesti rajoitettu tietoihin, joita terrorismin tutkintaa suorittavat analysoijat ja TFTP:n tekniseen tukeen, hallinnointiin ja valvontaa osallistuvat henkilöt tarvitsevat välttämättä.

Tiedonhaku ja käyttö rajoittuu terrorismin tutkintaan

TFTP:ssä ei käytetä analysoivaa tiedonhakua eikä muuntyyppistä algoritmeihin perustuvaa tai automaattista tiedon profilointia tai suodatusta. TFTP-ohjelmassa on monenkertaiset tiukat valvontajärjestelyt kerättävän tiedon rajoittamiseksi ja sen varmistamiseksi, että tietoa haetaan ja käytetään vain terrorismin torjunnan tarkoituksiin, ja sellaisten henkilöiden yksityisyyden suojaamiseksi, joilla ei ole yhteyksiä terrorismiin tai sen rahoittamiseen. Nämä päällekkäiset suojajärjestelyt kaventavat jatkuvasti ja rajoittavat huomattavasti pääsyä SWIFTin päivittäisessä toiminnassa käsittelemiin rahaliikennetietoihin ja näiden tietojen käyttöä.

SWIFTille annetut määräykset muotoillaan tarkasti ja kapea-alaisesti valtiovarainministeriölle toimitettavien tietojen määrän rajoittamiseksi. SWIFTin on annettava ainoastaan sellaisia tietoja, joita valtiovarainministeriö pitää tarpeellisina terrorismin rahoituksen ehkäisemiseksi aikaisempien analyysien perusteella, jotka koskevat viestityyppejä ja maantieteellisiä tietoja sekä havaittuja uhkia ja heikkouksia. Lisäksi haut määritellään tarkasti sellaisten viestien rajoittamiseksi, joilla ei ole merkitystä terrorismin tutkinnalle. SWIFTin antamiin tietoihin tehdään hakuja vain sellaisten tietojen saamiseksi, jotka liittyvät tiettyyn, jo käynnissä olevaan terrorismin tutkintaan. Tämä tarkoittaa, että jokaisen tehdyn haun yhteydessä on erityisesti viitattava dokumentoituihin todisteisiin, jotka tukevat käsitystä siitä, että kohde liittyy terrorismiin tai sen rahoitukseen. Kaikki TFTP:n yhteydessä SWIFT-tietoihin tehtävät haut myös kirjataan reaaliaikaisesti mainiten terrorismiyhteys, jonka perusteella haku tehdään.

Edellä mainittujen turvatoimien tuloksena vain murto-osaa (tuntuvasti alle yhtä prosenttia) valtiovarainministeriölle toimitetuista SWIFT-viesteistä on todella käytetty, ja vain sen takia, että ne ovat suoraan liittyneet terrorismia koskevaan kohdennettuun hakuun.

Riippumaton valvonta

Tässä kuvatun valtionvarainministeriön jatkuvan valvonnan lisäksi TFTP käsittää useita päällekkäisiä toisiaan täydentäviä riippumattomia valvontatoimia, joita suorittavat itse SWIFTin edustajat, riippumaton tarkastusyritys ja muut riippumattomat Yhdysvaltain hallituksen viranomaiset kongressi mukaan luettuna.

SWIFT ja sen käyttämät ulkopuoliset tarkastajat harjoittavat riippumatonta TFTP:n valvontaa monilla toisiaan täydentävillä tavoilla. Ensiksikin joillekin SWIFTin edustajille on tehty asianmukainen luotettavuusselvitys, jonka perusteella heillä on ympärivuorokautinen pääsy laitteisiin ja tietoihin ja mahdollisuus seurata tietojen käyttöä reaaliaikaisesti tai jälkikäteen ja varmistaa, että niitä käytetään vain terrorismintorjunnan tarkoituksiin. Lisäksi nämä SWIFTin edustajat voivat keskeyttää heti minkä tahansa haun ja jopa sulkea koko järjestelmän, jos heillä on epäilyksiä.

Riippumattomat ulkopuoliset tarkastajat suorittavat jatkuvasti SWIFT-tietojen säilyttämistä, niihin pääsyä ja niiden käyttöä koskevia säännöllisiä riippumattomia tarkastuksia kansainvälisiä tarkastusstandardeja vastaavien huolellisesti laadittujen pöytäkirjojen mukaisesti. Nämä tarkastukset kohdistuvat tietoihin pääsyn valvontaan ja tietojärjestelmää koskeviin turvatoimiin sekä tietojen käytön rajoittamiseen ainoastaan terrorismin tutkintaan, kuten edellä on kuvattu. Riippumattomat tarkastajat esittävät päätelmänsä SWIFTin hallintoneuvoston tarkastus- ja rahoituskomitealle.

Lisäksi TFTP:stä ja sen toiminnasta on toistuvasti tiedotettu Yhdysvaltain lainsäädännön mukaisesti useille kongressin komiteoille, ja niille annetaan edelleen säännöllisesti tietoja. TFTP:stä on myös suoritettu kongressissa kuulemisia.

Myös tiedustelutoiminnan uudistamisesta ja terrorismin ehkäisemisestä vuonna 2004 annetun lain (Intelligence Reform and Terrorism Prevention Act) mukaisesti perustettu yksityisyyden ja kansalaisvapauksien valvontakomitea (Privacy and Civil Liberties Oversight Board) valvoo TFTP:tä. Komitean tehtävänä on varmistaa, että yksityisyyttä ja kansalaisvapauksia koskevat näkökohdat otetaan asiamukaisesti huomioon kaikkien sellaisten Yhdysvaltojen lakien, asetusten ja toimeenpanoviranomaisten politiikkojen täytäntöönpanossa, jotka liittyvät Yhdysvaltojen suojaamiseen terrorismilta. Komitea vastaa myös toimeenpanoelinten ja -virastojen terrorismia koskevien tiedonvaihtokäytäntöjen tarkastelusta sen toteamiseksi, noudatetaanko yksityisyyden ja kansalaisvapauksien asianmukaiseksi suojaamiseksi laadittuja suuntaviivoja.

Kuten edellä on kuvattu, tämä laaja riippumaton valvonta ja rajoitettua jakelua koskeva valvonta, jolla rajoitetaan edelleen SWIFT-tietoihin pääsyä ja suojataan lisäksi yksityisyyttä, toimivat rinnakkain.

Tietojen levittämien ja jakaminen

Kansainvälinen yhteisö tunnustaa terrorismia koskevien tietojen jakamisen ratkaisevan merkityksen. Esimerkiksi YK:n turvallisuusneuvoston päätöslauselmassa 1373 kehotetaan kaikkia valtioita etsimään keinoja terrorismia koskevan operatiivisen tiedonvaihdon nopeuttamiseksi ja tietojen vaihtamiseksi terroritekojen estämiseksi. Toimeenpanomääräyksen 13224 6 jakson mukaan valtiovarainministerin (ja kaikkien virkamiesten) on määräyksen tavoitteiden toteuttamiseksi tehtävä kaikkensa yhteistyön ja koordinoinnin toteuttamiseksi muiden maiden kanssa mukaan luettuna terroritekojen ehkäiseminen ja estäminen, rahoituksen ja rahoituspalvelujen epääminen terroristeilta ja tiedustelutietojen jakaminen terrorismin rahoitustoiminnasta. SWIFTin tietoaineistosta saatuja tietoja jaetaan tältä pohjalta asianmukaisesti kotimaisten ja kansainvälisten kumppaneiden kanssa. Kuten kaikki muutkin TFTP:n osa-alueet tämä tiedonjako on Yhdysvaltain lainsäädännön mukaista, ja siihen liittyy erilaisia turvatoimia, joiden tarkoituksensa on SWIFT-tietojen suojaaminen ja niiden henkilöiden yksityisyyden suojaaminen, joita nämä tiedot saattavat koskea.

Terrorismin tutkintaa suorittavat analysoijat, jotka tekevät hakuja TFTP:n puitteissa, tarkistavat haun tuloksena saatujen tietojen merkityksellisyyden asian kannalta ennen, kuin tieto valmistellaan levitettäväksi suojatusti. Valtiovarainministeriö valvoo tiedonjakajana myös sen mahdollista jakamista edelleen, mikä tarkoittaa, ettei tiedon vastaanottaja saa välittää sitä edelleen ilman valtiovarainministeriön nimenomaista lupaa. Tässä tapauksessa, ja muulloinkin SWIFT-tietoja käytettäessä, TFTP:n puitteissa saatujen tietojen luvaton paljastaminen voi aiheuttaa tiukkoja kurinpitotoimia tai siviili- tai rikosoikeudellisten seuraamusten määräämisen.

SWIFT-tietoaineistosta saadut tiedot jaetaan tiukasti valvotuissa olosuhteissa Yhdysvaltain muiden tiedustelupalvelu- ja lainvalvontaelinten kanssa käytettäväksi yksinomaan terrorismin tai sen rahoituksen tutkintaan, paljastamiseen, ehkäisemiseen ja/tai niihin liittyviin syytetoimiin taikka jatkotutkintaan ja -syytetoimiin. Tähän jakamiseen on annettu valtuudet kansallista turvallisuutta koskevassa laissa (National Security Act), tiedustelutoiminnan uudistamisesta ja terrorismin ehkäisystä vuonna 2004 annetussa laissa ja useissa yhteisymmärryspöytäkirjoissa sekä asiaa koskevissa toimeenpanomääräyksissä. Tietoja vastaanottavat virastot ovat Yhdysvaltain lainsäädännön mukaisesti, samalla tavoin kuin valtionvarainministeriö, velvoitettuja suojaamaan TFTP:n puitteissa saatuja tietoja. On myös huomattava, että TFTP:n puitteissa saatuja tietoja jaetaan muiden Yhdysvaltojen virastojen kanssa vain tutkintatarkoituksiin, mikä rajoittaa niiden käyttöä todisteena oikeudenkäynneissä. Vastaanottavat virastot käyttävät omia laillisia valtuuksiaan tutkinnan suorittamiseksi ja hankkivat myös muista lähteistä aineistoa, jota voidaan käyttää myöhemmin todisteena oikeudenkäynneissä.

Nämä muut hallituksen virastot jakavat myös SWIFT-tiedoista saatuja johtolankoja vastaaville ulkomaisille virastoille samoihin tarkoituksiin saatuaan valtiovarainministeriöltä siihen tapauskohtaisen luvan silloin, kun se on kansallisen turvallisuuden ja lainvalvontatointen kannalta perusteltua. Monia TFTP:n puitteissa hankittuja tietoja on jaettu muiden maiden viranomaisten kanssa yleensä paljastamatta TETP:tä lähteeksi.

Mitä tulee SWIFT-tietojen mahdolliseen antamiseen yleisölle, valtiovarainministeriö käsittelee niitä luokiteltuina lainvalvonta- ja liikesalaisuustietoina. Se ei näin ollen anna näitä tietoja yleisölle, ellei laki sitä vaadi. Valtiovarainministerin kantana mahdollisten kolmannen osapuolen tiedonvälityksen vapautta koskevan lain (Freedom of Information Act — FOIA) nojalla esittämistä TFTP:n tietoja koskevista pyynnöistä johtuvien hallinnollisten tai oikeudellisten menettelyjen yhteydessä on, että nämä tiedot eivät kuulu FOIA:n nojalla paljastettaviin tietoihin.

Oikeussuoja

Yksittäisessä SWIFT-rahaliikenneviestissä olevien tietojen niukkuus, rajoitettu pääsy tiettyihin SWIFTin tietoihin TFTP:n puitteissa terrorismin käynnissä olevan tutkinnan yhteydessä sekä johtolankojen levittämiselle asetut rajat vähentävät huomattavasti oikeussuojajärjestelyn merkitystä TFTP:ssä. Yhdysvaltojen lainsäädännössä on kuitenkin asianmukaiset oikeussuojakeinot viranomaisten taholta tapahtuvan tietojen mahdollisen väärinkäytön varalta.

Mitä tulee tietyn luonnollisen henkilön etuihin tietojen käytön osalta ja mahdollisuuteen nostaa kanne niiden mahdollisesta väärinkäytöstä, on tehtävä ero SWIFTin toimittamien tietojen, joista hakuja voi tehdä, ja sellaisten tietojen välillä, jotka on valikoitu kohdennetun terrorismitutkinnan yhteydessä ja joita voidaan käyttää perustana hallinnolliselle päätökselle tai muulle hallinnon toimelle. SWIFTiltä OFAC-määräysten perusteella saadut tiedot koostuvat tapahtunutta rahaliikennettä koskevien viestien kopioista, toisin sanoen SWIFTin Yhdysvaltojen toimintakeskuksessa tavanomaisen toiminnan yhteydessä säilytettävien liiketoimiin liittyvien tietojen sähköisistä kopioista. Vaikka näitä tietoja saatetaan käsitellä jonkin verran tässä kuvatun erittäin rajoitetun terrorismin torjuntaan liittyvän hakutoiminnan yhteydessä, yksittäisiin rahaliikenneviesteihin sisältyviä tietoa ei muuteta tai manipuloida eikä niihin lisätä tai niistä poisteta mitään hakutietokannassa.

Lisäksi on tärkeää uudelleen korostaa, että suurinta osaa SWIFTin toimittamista rahaliikenneviesteistä eivät edes terrorismin tutkintaa suorittavat analysoijat tarkastele eikä niitä siksi tunneta. Niinpä vastaaminen yksityisyyttä koskevaan luonnollisen henkilön tiedusteluun siitä, sisältyykö tietokantaan kyseistä henkilöä koskevia tietoja, edellyttäisi lähes kaikissa tapauksissa pääsyä tietoihin, joihin TFTP:n tavanomaisen toiminnan yhteydessä ei koskaan päästäisi. Tällainen pääsy olisi vastoin TFTP:n vaatimusta, jonka mukaan jokaisella haulla on ennalta oltava yhteys terrorismiin. Lopuksi, koska tietoja ei muuteta tai manipuloida eikä niihin lisätä tai niistä poisteta mitään hakutietokannassa, ei ole aihetta ”oikaista” tietoja. Tämä sitä paitsi muuttaisi OFAC-määräysten mukaisesti toimitettuja, suoritettuihin liiketoimiin liittyviä tietoja.

Yksittäisissä rahaliikenneviesteissä olevia tietoja käsitellään edelleen ainoastaan niissä suhteellisen harvoissa tapauksissa, joissa hakutietokannasta valikoidut yksittäiset rahaliikenneviestit suoraan vastaavat kohdennettua terrorismitutkintaa koskevia hakukriteereitä. Kun viesti on valikoitu ja siihen on sovellettu moninkertaisia valvontatoimia, joilla rajoitetaan levitystä terrorismin torjunnan yhteydessä, voidaan varsinaisesti nostaa kanne väitetystä väärinkäytöstä asianmukaisten hallinnollisten ja oikeudellisten menettelyjen mukaisesti kyseistä levitettyä tietoa koskevan hallinnon toiminnan osalta.

Mahdollisuutta oikeussuojaan voidaan valaista esimerkillä, joka liittyy kansainvälistä terrorismia koskevien seuraamussääntöjen eli Global Terrorism Sanctions Regulations -sääntöjen, joilla toimeenpanomääräys 13224 pannaan täytäntöön, nojalla toteutettuun OFACin hallinnolliseen toimeen omaisuuden jäädyttämiseksi. Henkilö voi pyytää OFACia suorittamaan hallinnollisen uudelleentarkastelun hänen nimeämisestään kansainväliseksi terroristiksi, jolloin kyseiselle henkilölle annetaan tilaisuus osoittaa, että olosuhteet, jotka johtivat nimeämiseen, eivät enää päde, sekä esittää perusteluja tai todistusaineistoa, joiden kyseinen henkilö uskoo näyttävän toteen, että nimeämiselle ei ole riittävää perustaa. Tällainen henkilö voi myös hakea tuomioistuimelta muutosta viranomaisen päätökseen hallintomenettelylain (Administrative Procedures Act) asiaa koskevien säännösten nojalla. Näitä hallinnollisia ja oikeudellisia suojakeinoja sovelletaan jokaiseen hallinnon päätöksen kohteena olevaan henkilöön kansallisuudesta riippumatta.

Säilytysaika

Terrorismin torjuntaa koskevien (ja kaikkien muidenkin) tietojen säilytysaika riippuu lukuisista vakiintuneista tekijöistä, muun muassa tutkinnallisista vaatimuksista, sovellettavista vanhentumissäännöistä sekä vaateiden ja syytteeseenpanon määräajoista. Näiden ja muiden tekijöiden sovellettavuus ja vaikutus vaihtelevat riippuen kyseisen viranomaisen erityisistä velvollisuuksista ja tehtävistä. Näin ollen eri viranomaisten kokoamien tietyntyyppisten terrorismiin liittyvien tietojen säilytysajat riippuvat tietojen luonteesta ja tutkinnasta, johon ne liittyvät.

Yhdysvaltojen viranomaisten tietojen säilytys- ja hävitysajat hyväksyy kansallinen arkisto- ja rekisteriviranomainen National Archives and Records Administration (NARA) erilaisten lakien ja asetusten mukaisesti. Kaikki tiedot, joilla ei katsota olevan pysyvää arvoa, on määrättävä hävitettäväksi selkeiden hallinnollisten, verotuksellisten tai oikeudellisten kriteerien pohjalta määriteltävän ajan kuluttua. Hyväksyessään tietyn viranomaisen tietojen säilytysajat NARA ottaa huomioon muun muassa sovellettavat vanhentumisajat, vaateiden ja syytteeseenpanon määräajat, petosten mahdollisuus, oikeudenkäyntiriskit ja aineelliset oikeudet sekä lait tai asetukset, joilla myönnetään tai rajataan tietty laillinen oikeus.

TFTP:n liittyvien tietojen sälytysajan osalta on jälleen tehtävä ero SWIFTiltä määräyksen perusteella saatujen tietojen ja hallinnollisen päätöksen tai muun hallinnon toimen pohjana käytettyjen, valikoitujen tietojen välillä.

Valtiovarainministeriö pyrkii jatkuvasti tai ainakin vuosittain yksilöimään ja poistamaan kaikki valikoimattomat tiedot, joita ei tarvita näissä ilmoituksissa mainittuihin tarkoituksiin. Riippuen edellä mainittujen tarveanalyysien tuloksista valtiovarainministeriö poistaa kaikki valikoimattomat tiedot, jotka valtiovarainministeriö saa SWIFTiltä näiden ilmoitusten julkaisupäivän jälkeen, viimeistään viiden vuoden kuluttua niiden vastaanottopäivästä. Riippuen edellä mainittujen tarveanalyysien tuloksista kaikki muut valikoimattomat tiedot poistetaan viimeistään viiden vuoden kuluttua näiden ilmoitusten julkaisupäivästä.

Valikoituihin tietoihin, jotka suoraan vastaavat kohdennettua terrorismitutkintaa koskevia hakukriteerejä ja joihin on sovellettu edellä kuvattuja terrorismin torjunnan yhteydessä tapahtuvaa levitystä koskevia moninkertaisia valvontatoimia, sovelletaan säilytysaikaa, jota tiettyyn viranomaiseen sovelletaan sen tutkintatietojen osalta.

Esimerkiksi TFTP:n puitteissa valikoituja SWIFT-tietoja voitaisiin käyttää tutkinnassa, joka koskee henkilön mahdollista nimeämistä OFACin Global Terrorism Sanctions Regulations -sääntöjen mukaisesti. NARAn hyväksymien OFACin tietojensäilytysaikojen mukaisesti, jos henkilön nimeämisestä tehdään lopullinen hallinnollinen päätös (kyseisen päätös julkistetaan), tiedot, joiden perusteella päätös tehtiin, säilytetään pysyvästi kirjallisena todisteena viranomaisen toimintaa tukevasta näytöstä. Todistusaineisto säilytetään mahdollista hallinnollista tai oikeudellista uudelleentarkastelua varten sen varalta, että nimeäminen riitautetaan, ja myös terrorismin jatkotutkinnan tukemiseksi. Jos taas tutkinta on lopetettu ilman nimeämistä, tutkinta-aineisto hävitetään paikan päällä viimeistään vuoden kuluttua siitä, kun tutkinta on saatettu päätökseen.

Lopuksi, edellä kuvaillun Yhdysvaltojen oikeuskehyksen mukaisesti, TFTP:n puitteissa saatujen ja levitettyjen johtolankojen säilytysaikaan sovelletaan vastaanottavan viranomaisen tai hallituksen sääntöjä ja määräaikoja. Esimerkiksi kaikkiin saatuihin tietoihin, joita käytetään oikeusministeriön käynnistämässä syytetoimessa, sovelletaan oikeusministeriön säilytysaikoja.

Nykyinen terrorisminvastainen yhteistyö

TFTP:sta on ollut suurta hyötyä terrorismin torjunnassa maailmanlaajuisesti ja myös Euroopassa. Yhdysvaltojen hallitus aikoo edelleenkin arvioida huolellisesti, edistävätkö TFTP:n puitteissa saadut tiedot terrorismin tai sen rahoituksen tutkintaa, ehkäisyä, torjuntaa tai siitä syytteeseenpanoa yhdessä tai useammassa Euroopan unionin jäsenvaltiossa. Se myös aikoo kaikissa aiheellisissa tapauksissa saattaa kyseiset tiedot asianomaisten viranomaisten käyttöön mahdollisimman nopeasti.

Osoituksena sitoutumisestamme ja kumppanuudestamme maailmanlaajuisen terrorismin torjumisessa nimitetään merkittävä eurooppalainen henkilö varmentamaan, että ohjelma toteutetaan näiden ilmoitusten mukaisesti EU:sta peräisin olevien henkilötietojen suojan varmistamiseksi. Merkittävä henkilö valvoo erityisesti, että valikoimattomien tietojen poistaminen on suoritettu.

Merkittävällä henkilöllä on asianmukaisen kokemus ja hänelle on tehty asianmukaiset luotettavuusselvitykset. Hänet nimittää Euroopan komissio Yhdysvaltojen valtiovarainministeriötä kuullen kahden vuoden kaudeksi, joka voidaan uusia. Merkittävä henkilö hoitaa tehtäviään täysin riippumattomana. Tehtäviään hoitaessaan merkittävä henkilö ei pyydä eikä ota ohjeita miltään taholta. Merkittävän henkilön on pidättäydyttävä kaikesta toiminnasta, joka on yhteensopimatonta hänen nimityksensä mukaisten tehtävien hoitamisen kanssa.

Merkittävä henkilö raportoi toimintansa tuloksista ja tekemistään johtopäätöksistä vuosittain kirjallisesti komissiolle. Komissio vuorostaan raportoi tarvittaessa Euroopan parlamentille ja neuvostolle.

Valtiovarainministeriö antaa merkittävälle henkilölle hänen tehtäviensä hoitamiseksi tarvitsemansa pääsyn sekä tiedot. Merkittävä henkilö toimii aina salassapitoa ja luottamuksellisuutta koskevien lain vaatimusten mukaisesti. Käytännön yksityiskohdista sovitaan valtiovarainministeriön kanssa.

Valtiovarainministeriö ilmoittaa myös Euroopan unionille kaikista näissä ilmoituksissa esitettyihin suojatoimiin tehdyistä sisällöllisistä muutoksista sekä kaiken sellaisen lainsäädännön antamisesta Yhdysvalloissa, joka vaikuttaa sisällöllisesti näihin ilmoituksiin.

Valtiovarainministeriö antaa julkaista nämä ilmoitukset Yhdysvaltojen virallisessa lehdessä ja hyväksyy niiden julkaisemisen Euroopan unionin virallisessa lehdessä.